《雪》
唐代·孟郊

忽然太行雪，昨夜飞入来。崚嶒堕庭中，严白何皑皑。

奴婢晓开户，四肢冻徘徊。咽言词不成，告诉情状摧。

官给未入门，家人尽以灰。意劝莫笑雪，笑雪贫为灾。

将暖此残疾，典卖争致杯。教令再举手，夸曜馀生才。

强起吐巧词，委曲多新裁。为尔作非夫，忍耻轰暍雷。

书之与君子，庶免生嫌猜。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。